en en en en cs de en it de en en de pl fi de en en en en en en en en en en en en en en en en id en en en de en fr en en en en en en en en en en en en en en en en en lv en en en en en gu de gu gu gu gu gu gu gu gu gu gu gu gu gu gu gu gu gu gu gu gu en en nb en en pa en en en en en en en en en es ckb en en en en en en en en en en en it en de en en de en en en en en en en en en en en en en en en en en en en en en en en en en
Mukam Varta By Ram Mori in Sunday Bhaskar
Ram Mori | Jun 03, 2017, 22:27 PM IST
માંનસી મહાપ્રયત્ને તૈયાર થઈ. એ ક્યાંય સુધી ડ્રેસિંગ ટેબલે બેઠી બેઠી અરીસામાં પોતાને એકીટશે જોતી રહી. આંખમાંથી ફરી આંસુ છલકાઈ ગયાં અને આઈલાઇનર રેળાઈ ગઈ. બહાર ડ્રોઈંગરૂમમાં બધાના મોટેમોટેથી હસવાના અવાજો આવતા હતા. ગરમાગરમ સમોસા અને ભજિયાની સુગંધ ઘરમાં આજે કશુંક ખાસ હોવાની ચાડી ખાતી હતી. સવારથી ઘરમાં દરેક કામની અંદર ઉત્સાહ જોવા મળતો હતો.
માનસીના મોટા ભાઈ અને પપ્પાએ પણ આજે ઑફિસમાંથી રજા લીધી હતી. મમ્મીએ સોફાનાં નવાં કવર ચડાવ્યાં હતાં અને ભાભી સવારથી કિચનમાં કચોરી, સમોસા અને પાતરાં બનાવી રહ્યાં હતાં. છોકરાવાળા જોવા આવવાના હતા. એનઆરઆઈ છે છોકરો. રોનક શાહ. મમ્મીપપ્પા અમદાવાદનાં છે પણ છોકરો વર્ષોથી અમેરિકા સેટલ. આમ તો બધું જ ફિક્સ હતું. કુંડળી પણ મળી ગઈ હતી.
માનસીના ઘરના લોકો કુંડળીમાં વિશ્વાસ નહોતા કરતાં પણ સામાવાળા થોડા વહેમીલા. એ લોકોનું મન રાખવા મોટા ભાઈ માનસીની કુંડળી બનાવી લાવેલા. પૂજારીએ કહેલું કે છત્રીસમાંથી સત્યાવીસ ગુણ મળે છે એટલે ખૂબ શુકનવંતી ઘટના છે. આજે બસ, છોકરો છોકરી એકબીજાને મળી લે એવી એક ફોર્માલિટી પૂરી કરવાની હતી. માનસીનાં મમ્મી-પપ્પાએ તો માનસી અને રોનકને બહાર કૉફીશોપમાં મળવું હોય તો પણ મળી લે એટલી તૈયારી બતાવેલી, પણ માનસીએ જ ના પાડી.
માનસીનાં ભાભીએ આખી ઘટનાને એ રીતે રજૂ કરી કે અમારા માનસીબહેન શરમાય છે. ફરી હસાહસ અને સામાવાળાની આંખોમાં અહોભાવ. છોકરાવાળા આવી ગયા હતા. મમ્મી રોનકનાં મમ્મી સાથે નવા અથાણાની રેસિપીની વાતો કરતાં હતાં. રોનકના પપ્પા માનસીના પપ્પા સાથે અમેરિકામાં વાતાવરણ કેવું એ વિશેના પોતાના અનુભવ કહી રહ્યા હતા. રોનક ચૂપચાપ ડ્રોઈંગરૂમમાં લાગેલી તસવીરો અને ટી.વી.માં ચાલતી એડ્વર્ટાઈઝ જોયા કરતો હતો.
મોટો ભાઈ રોનકની અધીરાઈ સમજી ગયા. એણે કિચનમાં જઈને સમોસા અને ચાની ટ્રે તૈયાર કરતાં ભાભીને કહ્યું “કીર્તિ, માનસીને લઈને હવે ઝડપથી બહાર આવ. તૈયાર એટલા પણ ન થવું જોઈએ કે સામાવાળાને કોઈ વહેમ પડે.’ ભાભી મોટાભાઈની આંખોમાં જોવા લાગ્યાં. મોટાભાઈએ માથું સહેજ હલાવીને કહ્યું, ‘કીર્તિ, એને સમજાવજે. રોનક સારો છોકરો છે અને હા, એને એ પણ સમજાવજે કે કોઈ ડ્રામા ક્રીએટ કરવાની જરૂર નથી. આ સગપણ ફિક્સ જ છે. બીજી કોઈ જ પ્રકારની અપેક્ષા ન રાખે.’ મોટાભાઈની આંખોની કડકાઈ ભાભી બહુ સારી રીતે સમજતાં. એણે માત્ર માથું હકારમાં હલાવીને ઓકે કહી દીધું.
ફટાફટ હાથ ધોઈને ભાભી માનસીના રૂમમાં આવ્યાં.
“માનસીબેન, તૈયાર થઈ ગયાં ? ઓહો ! સરસ લાગો છો.’
માનસીએ આંખો લૂછી પણ તેના ગાલ પર આઈલાઇનર એટલી રેળાઈ હતી કે ગાલ કાળા થઈ ગયા હતા. ભાભીએ ટિશ્યુપેપરથી આંખો લૂછી આપી અને માનસીના દુપટ્ટાની ગડ ઉકેલી.
‘ચલો માનસીબેન, બહાર બધા રાહ જુએ છે. મહેમાન આવી ગયા છે.’
‘ભાભી, આઈ કાન્ટ.. હું જયેશને નહીં ભૂલી શકું... બીલિવ મી એ સારો છોકરો.. ભાભી તમે બધાને સમજા...’ એ હિબકાં ભરવા લાગી.
ભાભીએ માનસીની પીઠ પર હાથ મૂક્યો અને માનસીનું છલકાયેલું આંસુ પોતાની સાડીના પલ્લુથી લૂછી આપ્યું.
‘સમોસા ઠરી જશે.’ માનસી આઘાતથી ભાભીને જોઈ રહી.
બહાર ડ્રોઈંગરૂમમાં માનસી માંડ અડધો કલાક બેસી શકી. એનો શ્વાસ રુંધાવા લાગ્યો હતો. કોઈ બળજબરીથી મોઢું દબાવીને ઊંડી ખાઈમાં ધકેલતું હોય એમ એ અંદરથી તરફડિયા મારતી હતી. સ્માઈલ તો એ મહામહેનતે આપી શકી હતી. જોકે એને વધારે પ્રશ્નોના જવાબ નહોતા આપવા પડ્યા, કેમકે ભાભીએ જ બધું કવર કરી લીધું હતું. બધું નક્કી થઈ ગયું જડબેસલાક. માનસીને નવાઈ લાગી એટલી ઝડપે.
રાત્રે ભાભી પાણીની બોટલ ભરવા કિચનમાં આવ્યાં. રસ્તામાં માનસીનો રૂમ આવે. ભાભીએ જોયું તો માનસીનો રડવાનો ધીમો આવતો હતો. ભાભીએ પાણીની બે બોટલ ભરી અને ગેલેરીમાં વળગણી પર સુકાતો ઊનનો વ્હાઈટ ટુવાલ લીધો. ભાભીએ માનસીના રૂમના બારણે ટકોરા પાડ્યા. થોડીવાર પછી માનસીએ દરવાજો ખોલ્યો. એની આંખો સૂઝેલી હતી. એના ચહેરા પર ઘરના બધા લોકોના નિર્ણય સામેની નારાજગી દેખાતી હતી. એણે એકદમ સખ્તાઈથી ભાભી સામે જોયું, ‘બોલો.’
‘આ પાણી તમારા માટે.’
માનસીએ ચૂપચાપ બોટલ લઈ લીધી. થોડીવાર સુધી બંને કશું બોલ્યાં વિના ચૂપચાપ ઊભાં રહ્યાં. પેસેજમાં નાઈટલેમ્પનું ઉદાસ અજવાળું પથરાયેલું હતું. ભાભીએ ટુવાલ માનસીના હાથમાં આપ્યો અને નજર નીચે રાખી,
‘માનસીબેન, આ ટુવાલ રાખો સાથે. મોઢામાં ટુવાલ દબાવીને રડશો તો અવાજ રૂમની બહાર નહીં જાય. બાજુમાં સૂતાં હોય એને સુધ્ધાં તમારા રડવાનો અવાજ નહીં આવે... જાત અનુભવથી કહું છું!’
માનસી સ્તબ્ધ. આંખોમાં છલકાયેલાં આંસુ પાંપણે તોળાઈ રહ્યાં. એણે ધ્રૂજતા હાથે ટુવાલને છાતીએ વળગાડ્યો અને પેસેજના અંધારામાં ઓગળતી જતી ભાભીને જોઈ રહી.
(Navalika Gujarati News) સાથે જોડાયેલા અન્ય (Literature Gujarati News) મેળવવા માટે અમને Facebook અને Twitter પર ફોલો કરો. વાંચતા રહો 76 લાખ+ વાચકોની મનપસંદ અને વિશ્વની નં.1 Gujarati News વેબસાઇટ divyabhaskar.co.in, જાણો સમાચારોથી વધુ. દરેક ક્ષણ અપડેટ રહેવા માટે ડાઉનલોડ કરો Gujarati News App & Divya Bhaskar epaper App.
Web Title: Mukam Varta By Ram Mori in Sunday Bhaskar
(Read News in Gujarati from Divya Bhaskar)
Terms & Conditions – D&W contest
Local News Website in English
divyamarathi.com A Leading Marathi News Website
moneybhaskar.comMost comprehensive Business News Website
myfmindia.comRadio Division, wholly owned company of Bhaskar group
dainikbhaskargroup.comGroup Website of India’s Largest Newspaper Group
About UsInvestor|Contact Us|Advertise with Us|Terms of Use|Feedback|Sitemap|Cookie Policy
Copyright © 2017-18 DB Corp ltd., All Rights Reserved.